Pavllo Gjidede

Pavllo Gjidede (14 maj 1937 - 9 maj 2013) ishte shkrimtar, gazetar-redaktor dhe publicist i gazetës "Zëri i popullit".

 Jeta 
Lindur në fshatin Ilias, pranë fshatit Vuno të Himarës, shkollën fillore e kreu në fshat dhe atë shtatëvjeçare në Dhërmi deri më 1953. Shkollën e mesme e filloi në shkollën ushtarake "Skënderbej" në Tiranë e më pas në gjimnazin "Asim Zeneli" të Gjirokastrës.

Studimet e larta i përfundoi në Fakultetin Histori-Filologji të Universitetit të Tiranës, ku u diplomua për gjuhë ruse dhe gjuhë-letërsi shqipe. U specializua për filozofi dhe mbrojti gradën "Doktor i shkencave filozofike". Për një kohë punoi mësues dhe pedagog i gjuhës ruse dhe i letërsisë shqipe. Përgjatë kësaj kohe iu përkushtua mbledhjes së të dhënave të folklorit në shumë krahina të Shqipërisë.

Në fushën e gazetarisë dhe publicistikës hyri në gjysmën e dytë të viteve '60-të, si korrespondent i së përditshmes "Zëri i popullit" për zonën Vlorë-Fier. Më 1972 u transferua në Tiranë, në redaksinë e gazetës "Zëri i popullit", në fillim si korrespondent për rajonin e Tiranës, më pas redaktor dhe përgjegjës i sektorit publik. Në vitet 1979-1983 ishte sekretar i kolegjiumit të revistës "Studime politiko-shoqërore" dhe nga viti 1984 deri më 1987 drejtor i Shtëpisë Botuese "8 Nëntori".

Më pas u rikthye sërish në gazetën "Zëri i popullit" si gazetar-redaktor përgjegjës i sektorit të çështjeve politiko-shoqërore, ndërsa në vitet 1991-1996 ishte korrespondent i kësaj gazete në Sofje, Bullgari. Në vitin 1999 u caktuar kryeredaktor i gazetës "E ardhmja".

 Krijimtaria 
Në veprën e tij lëvroi tre grupllojet e shkrimeve gazetareske e publicistike, atë informative, analitike dhe letraro-publicistike, përshkrimin, artikullin publicistik dhe editorialin. Krahas punës në lëmin e gazetarisë, ka qenë gjithashtu bashkëpunëtor i jashtëm i Institutit të Kulturës Popullore dhe Institutit të Gjuhësisë e Letërsisë .

 Tituj të veprave 

 Fletë nga një ditar, 1980; 
 Midis nëntë maleve: portrete dhe reportazhe letrare, 1977; 
 Pas-al-kontroll, 2013; 
 Zaho Koka: Hero i Popullit, 1969; 
 Nga Gorbaçovi te Ramiz Alia, 2000; 
 Dashuri dhe plumba, 2002; 
 Lamtumirë çajka ime!, 2006; 
 Çajka dhe trëndafili i bardhë, 2013; 
 Raisa Gorbaçova (pelegrine e paqes), 2013; 
 Pranverë vrastare, 2015; 
 Këngë arvanite, 2012; 
 Shtegëtim në lashtësi, 2013; 
 Më lër të tregoj: Përralla popullore (3 vëllime), 2013; 
 Studime folklorike;
 Studime etnografike;
 Prozë e artë popullore;
 Legjenda, proverba dhe gjëegjëza, 2012; 
 Fjalor i fjalës së rrallë;
 Legjenda himariote;
 Rrugë të mbarë nëpër Vlorë!;
 Sentimente dhe ndryshe, 2013; 
 Brunhilda, dashuri e vrarë;
 Intervistë me vetveten;
 Nostalgjikë dhe të përmalluar;
 Përse kaq urrejtje në "ndershmërinë e re"?;
 E bukura e dheut, 2013; 

 Skenare dokumentarësh 

 Nëpër Turqi me ansamblin e këngëve dhe valleve, Kinostudio “Shqipëria e re” (1979) 
 Blerim në bregdet, Kinostudio “Shqipëria e re” (1982)

 Referime 

Kategoria:Gazetarë shqiptarë